A BIZOTTSÁG 2045/2004/EK RENDELETE
(2004. november 29.)
az intervenciós hivatalok birtokában lévő gabonafélék értékesítési eljárásának és feltételeinek megállapításáról szóló 2131/93/EGK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gabonafélék piacának közös szervezéséről szóló, 2003. szeptember 29-i 1784/2004/EK tanácsi rendeletre (1) és különösen annak 6. cikkére,
mivel:
(1)
A 2131/93/EGK bizottsági rendelet (2) megállapítja az intervenciós hivatalok birtokában lévő gabonafélék értékesítési eljárását és feltételeit.
(2)
A kommunikáció új, korszerű eszközeinek segítségével a Közösség területén valamennyi érdekelt felet tájékoztatni kell az intervenciós értékesítési eljárásokról. Ezzel az intervenciós hivatalok a Bizottság előzetes határozata nélkül felhatalmazást kapnak pályázati ajánlatok útján magasabb mennyiségek értékesítésére, illetve saját tagállamaikban a piaci helyzet figyelembevételére. Az exportra történő értékesítés egyszerűsítése érdekében a tárolóhely elhelyezkedésének megemlítése nem kötelező a pályázati felhívást előíró határozatban.
(3)
A tengeri kikötővel nem rendelkező tagállamokban az értékesítésre szánt gabona vonatkozásában érintett ajánlattevőket magasabb szállítási költségekkel terhelik. E járulékos költségek eredményeként a gabonafélék exportja a szóban forgó tagállamokból nehezebb, melynek következtében különösen hosszabb az intervenciós tárolási idő, és a közösségi költségvetésre is további terhek hárulnak. Ennek megfelelően rendelkezéseket kell hozni arra vonatkozóan, hogy a tárolási hely és a kiléptetési hely közötti alacsonyabb szállítási költségeket egyes esetekben finanszírozni lehessen a pályázatok összehasonlíthatóságának érdekében. A romániai Constanţa kikötője a közép-európai országok nagy múltú kiléptetési kikötője volt ezen országoknak az Európai Unióhoz való csatlakozása előtt. Ezért szükséges a rendeletbe belefoglalni Constanţa kikötőjét, mint az export esetében visszatéríthető szállítási költségek kiszámításához tekintetbe vehető helyet.
(4)
A gabonafélék értékesítési eljárásának egyszerűsítése érdekében az exportra, valamint a közösségi piacra történő értékesítéssel kapcsolatos pályázatokat kísérő biztosítékot egységesíteni kell.
(5)
A 2131/93/EGK rendeletet ezért ennek megfelelően módosítani kell.
(6)
Az e rendeletben előírt intézkedések összhangban vannak a Gabonapiaci Irányítóbizottság véleményével,
ELFOGADTA EZT A RENDELETET:
1. cikk
A 2131/93/EGK rendelet a következőképpen módosul:
1.
A 2. cikk (2) bekezdésben a „2 000 tonna” helyébe az „5 000 tonna” lép.
2.
A 3. cikk (1) bekezdésének első mondata helyébe a következő mondat lép:
„Az intervenciós hivatalok a 12. cikknek megfelelően elkészítik a pályázati felhívásra vonatkozó közleményeket, és azokat nyilvánosságra hozzák, különösen székhelyükön történő kifüggesztéssel, valamint weboldalukon vagy az illetékes minisztérium weboldalán való megjelentetéssel.”
3.
A 7. cikk a következőképpen módosul:
a)
az (1) bekezdésben a b) pontot el kell hagyni;
b)
a (2a) bekezdés a következő mondattal egészül ki:
„E bekezdés alkalmazásában a romániai Constanţa kikötője kiléptetési helynek tekintendő.”
4.
A 13. cikk (4) bekezdésének második albekezdése helyébe a következő szöveg lép:
„A pályázatok kizárólag akkor érvényesek, ha azokhoz igazolást mellékelnek arról, hogy az ajánlattevő 5 euro/tonna biztosítékot helyezett letétbe.”
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. november 29-én.